চাকরিহারাদের আন্দোলনের সমর্থনে পথে নামল বামফ্রন্ট

কলকাতা: সুপ্রিম কোর্টের (Supreme Court) নির্দেশে বাতিল হয়েছে (SSC Panel Cancelled) প্রায় ২৬ হাজার শিক্ষক ও শিক্ষিকার চাকরি। তার প্রতিবাদে গতকাল থেকেই সরগরম কলকাতা থেকে জেলা- সর্বত্র। বুধবার চাকরিহারা শিক্ষক ও শিক্ষিকারা বিভিন্ন স্থানে ডিআই অফিস ঘেরাও কর্মসূচিতে অংশগ্রহণ করেন। তার জেরে ধুন্ধুমার হয় কসবা এলাকা। তারপর থেকেই বিভিন্ন রাজনৈতিক দল চাকরিহারাদের সমর্থন জানিয়ে পথে নামে। এবার আন্দোলনে নামল বামেরা (CPIM)।

বৃহস্পতিবার চাকরিহারাদের আন্দোলনের প্রতি সমর্থন জানিয়ে প্রতিবাদ মিছিল করে বামফ্রন্ট। এদিন দুপুরে এই মিছিলে পা মেলান প্রচুর বাম কর্মী ও সমর্থক। কলকাতার (Kolkata) রাসবিহারী মোড় থেকে এই মিছিল শুরু হয়। মিছিল গিয়ে শেষ হয় গড়িয়াহাটে। এদিনের মিছিলে রাজ্য সরকারের কাছে একাধিক প্রশ্নের জবাব দাবি করে স্লোগান দেন বামেরা।

আরও পড়ুন: রাস্তায় জ্বলল উনুন, হল রান্নাও! মূল্যবৃদ্ধির অভিনব প্রতিবাদে তৃণমূল

চাকরিহারাদের আন্দোলনকে সমর্থন জানিয়ে এদিনের মিছিল থেকে বামেরা দাবি করে, যোগ্য শিক্ষকদের তালিকা তৈরি করে এসএসসি-কে জমা দিয়ে অবিলম্বে তাঁদের চাকরি ফেরত দেওয়ার ব্যবস্থা করতে হবে। পাশাপাশি এদিন বামফ্রন্টের তরফে প্রশ্ন তোলা হয়, “ওএমআর সিট বাতিল করা কেন হচ্ছে?” পাশাপাশি, রাজ্যের মন্ত্রিসভায় সুপার নিউমেরিক পোস্ট তৈরি করা হল কেন, মুখ্যমন্ত্রীর কাছে তার জবাব দাবি করে বামফ্রন্ট। এছাড়াও যোগ্য এবং অযোগ্যদের তালিকা কেন এখনও পর্যন্ত কেন পৃথক করা গেল না, রাজ্যের কাছে তারও জবাব চায় বামেরা।